О Лази К. Лазаревићу...

 Усамљен и болешљив, продуховљена лица и брижљиво неговане браде, очију из којих је горео плам, Лаза Лазаревић је са само девет приповедака заузео веома важно место у српској књижевности. Рођен је 13. маја 1851. године, рођени Шапчанин, одрастао је у трговачкој породици и кући препуној књига, а често је њихов дом посећивао надалеко чувени Вук Караџић. Гимназију је завршио у Шапцу, а онда на даље школовање отишао у Београд. Након много перипетија успео је да упише медицину у Берлину. Права никада није волео, студирао их је тек тако, да би их завршио. Одувек је желео да постане ,,господин доктор“. Био је октобар 1873. године када је упознао прву љубав, у кући у којој становао, а идилу коју је живео тих дана у облику тринаест писама преточио је у своју прву приповетку ,,Швабица“. Сав у љубавном заносу, писао је: ,,Пратим је на клавиру кад пева; додајем јој игле кад испадну; огрћем јој кабаницу кад пође у шетњу.“ Тако је поменута приповетка постала први љубавни роман у српској књижевности..

 Лаза се вратио у Шабац, учествовао је у српско-турском рату, са народном војском је ушао у Ниш, а онда се опет обрео у Берлину и то ни мање ни више него у стану у коме је некада живела његова вољена Ана (Швабица). Ту завршава студије и постаје ,,доктор целокупног лекарства.“ Враћа се у родну Србију, добија посао у Београду и чврсто решава да заснује породични дом. Избор је пао на Полексију – Полу. Венчање се одржало 22. маја 1881. године, а Лаза је чак и том часу у мислима чувао драгу му Швабицу. Можда је љубав поклонио Ани, али је у Поли пронашао одану пријатељицу која је у њихов дом унела спокој и сигурност. Направили су кућу прекопута кафане ,,Два голуба“, а ту су им се и деца родила: Милорад, Анђелија, Кузман и Владан.

 Лечио је друге, а сам боловао. У српско-бугарском рату се намучио, видао је рањенике, а са својим здрављем кубурио. Међутим, ниједно зрно га није окрзнуло. Жив се вратио у Београд својој Поли. Бесплатно је прегледао оне најсиромашније, па им је чак и новац за лекове давао. Толико је велики човек био. Био је члан Главног санитетског савета, редовни члан Српског ученог друштва, дописни члан Српске краљевске академије, па чак и лични лекар краља Милана.

На породичном пољу пратила га је црна коб. Синови Кузман и Владан су као мали умрли од туберколозе, а затим је Лазу и мајка напустила. На крају четрдестогодишњег Лазу је савладала туберколоза. Последње лето 1890. године провео је у хладовини своје бујне баште. Јесен је дочекао болестан, а једино што га је обрадовало било је признање Академије када је са Симом Матавуљем поделио прву награду за најбољу приповетку.

 У подне 10. јануара 1891. године рекао је својој драгој Полексији: ,,Путоваћемо у осам и по!“ Када је преминуо казаљке на сату показивале су осам и три четвртине. Остаје нам да се надамо да је негде у другом свету коначно био срећан са својом Швабицом Аном и да су наставили тамо где их је живот сурово прекинуо.

 Најпoзнатије приповетке: *Први пут с оцем на јутрење, Вертер, У добри час хајдуци, Швабица, Школска икона, На бунару, Он зна све, Све ће то народ позлатити.*